Det skyldes et øget pres på akutmodtagelserne og på de medicinske afdelinger samtidig med en stigning i antallet af covid-19-patienter.

De nordjyske hospitaler oplever i øjeblikket et øget pres på akutmodtagelserne og på de medicinske afdelinger. Det sker samtidig med, at antallet af indlagte covid-19 patienter er stigende. Derfor udskydes behandlingen nu for flere patienter, oplyser Region Nordjylland i en pressemeddelelse . Heri fremgår det, at flere nordjyske patienter vil i den kommende tid få besked om, at deres tid på hospitalet er blevet udskudt. Det vil i hvert enkelt tilfælde ske efter en konkret lægefaglig vurdering. - For at håndtere presset, så bliver vi hver dag nødt til at udskyde planlagt aktivitet både hvad angår operationer og ambulante besøg. Derfor henviser vi også lige nu en stor del af patienterne til privathospitaler, fortæller koncerndirektør i Region Nordjylland, Anne Bukh. Patienter får direkte besked De berørte patienter vil få direkte besked. Samtidig understreger Anne Bukh, at hospitalerne prioriterer akutte patienter, kræftpatienter og øvrige patienter med førligheds- og livstruende sygdomme. - Det er en meget beklagelig situation. Vi er helt bevidste om, at det har konsekvenser for patienterne, når vi udskyder tiderne, siger Anne Bukh. Situationen er dog lidt en anden for patienter tilknyttet Psykiatrien i Region Nordjylland. De vil som udgangspunkt ikke få udskudt deres tider.